ไทยคาร์ดิฟหาคู่เพิ่มคุย3ปีปั๊มเบี้ย4พันล.
ไทยคาร์ดิฟ เดินหน้าหาพันธมิตร เดินหน้าทำเบี้ย 4,000 ล้าน ภายใน 3 ปี
22 ก.พ. 2555

ไทยคาร์ดิฟ เดินหน้าหาพันธมิตร เดินหน้าทำเบี้ย 4,000 ล้าน ภายใน 3 ปี
น.ส.ศิรินทิพย์ โชติธรรมาภรณ์ ผู้จัดการทั่วไป บริษัท ไทยคาร์ดิฟ ประกันชีวิต เปิดเผยว่า ในปีนี้บริษัทตั้งเป้ายอดขายไว้ที่ 2,400 ล้านบาท แบ่งเป็นเบี้ยประกันชีวิตสินเชื่อหรือเครดิตไลฟ์ 1,500 ล้านบาท และเบี้ยประกันจากแบบสะสมทรัพย์อีก 900 ล้านบาท โดยคาดว่ามียอดขายจากช่องทางพันธมิตรธุรกิจ 60% และช่องทางขายตรง 40% 
ในปีที่ผ่านมา บริษัทมีเบี้ยประกัน 1,750 ล้านบาท เติบโต 7% แบ่งเป็นเบี้ยสะสมทรัพย์ 1,000 ล้านบาท เบี้ยเครดิตไลฟ์ 750 ล้านบาท และมีกำไร 40 ล้านบาท มีฐานลูกค้าอยู่ 4 แสนราย
“ต่อไปเบี้ยสะสมทรัพย์ก็จะค่อยๆ ลดลงตามสัญญาที่ครบกำหนดในปี 2557 ซึ่งระหว่างนี้เราก็จะเดินหน้าหาพันธมิตรธุรกิจอย่างต่อเนื่อง มีการตั้งทีมหาพันธมิตรขึ้นมาโดยเฉพาะ และตั้งเป้าการเติบโตให้ได้ปีละสองหลัก ซึ่งก็จะสอดคล้องกับธุรกิจการปล่อยสินเชื่อต่างๆ ในตลาดเมืองไทยที่เติบโตปีละ 15-20% และเมื่อถึงปี 2557 ก็คาดว่าจะมีเบี้ยรวมอยู่ที่ 4,000 ล้านบาท” น.ส.ศิรินทิพย์ กล่าว
น.ส.ศิรินทิพย์ กล่าวว่า ปัจจุบันลูกค้าสินเชื่อต่างๆ ที่ทำประกันเครดิตไลฟ์มีสัดส่วนตั้งแต่ 20-80% ซึ่งหากเป็นประกันเครดิตไลฟ์ของสินเชื่อบ้าน ค่าเบี้ยเฉลี่ยอยู่ที่ 2.7 หมื่นบาท หรือ 3% ของทุนประกัน ส่วนเครดิตไลฟ์ของสินเชื่อเช่าซื้อรถยนต์เฉลี่ยอยู่ที่ 1.2 หมื่นบาท ขณะที่เบี้ยจากช่องทางขายตรงเฉลี่ยอยู่ที่ 2,500 บาท
ทั้งนี้ บริษัทมีเงินลงทุนอยู่ประมาณ 5,000 ล้านบาท โดยปีที่ผ่านมาได้รับผลตอบแทนจากการลงทุน 4% และปีนี้ก็ตั้งเป้าไว้ที่ 4% เท่าเดิม ซึ่งจะเน้นลงทุนในพันธบัตรรัฐบาลเป็นหลัก